Geweld neem af ná polisie ekstra lede in Gauteng ontplooiFoto: SAPD Altesame 289 mense is sedert Sondag in Gauteng in hegtenis geneem en die polisie in die provinsie sê daar was reeds ŉ beduidende afname in voorvalle van openbare geweld en plundery in Johannesburg en Pretoria. “Die polisiebestuur is egter bekommerd oor ŉ veldtog van fopnuus op sosiale media met voorvalle van geweld wat vrees onder Gautengse inwoners inboesem,” het kol. Lungelo Dlamini, Gautengse polisiewoordvoerder, gesê. In Ekurhuleni is 100 mense oornag in hegtenis geneem nadat die polisie gereageer het op verskeie voorvalle van geweld en plundery. Die polisie het 54 van die verdagtes in Thokoza en Katlehong omsingel, terwyl hulle twee sakeondernemings van meubels en kruideniersware besteel het. “Verskeie ander mense is in Buhle Park, Germiston en Elsburg vir openbare geweld in hegtenis geneem,” het Dlamini gesê. Hy het gesê vals inligting wat op sosiale media versprei word, sluit in skole wat afgebrand word en skoolkinders wat glo in Katlehong ontvoer is. “Dit is daarop gemik om geweld uit te lok en vrees in Gautengse gemeenskappe te veroorsaak. “Die misbruik van sosiale media sedert die vlaag voorvalle van geweld en plundery in sommige dele van Gauteng word ten sterkste veroordeel.” Volgens die polisie ondermyn dit die gesag van die staat. Gauteng se polisiehoof het reeds beveel dat meer polisielede in die provinsie ontplooi word, totdat die situasie gestabiliseer het.